《得两金铺乃秦汉门物以充水滴因作歌》
宋代·释文珦

弁翁挽我入吟庐，示以秦汉双金铺。
摩挲已觉铜腥尽，色如朱砂工模糊。
翁说多年弃中野，野人视之犹土苴。
我心辄爱收拾归，用配魏台铜雀瓦。
渟泉於中浅且清，玄颖由此生光晶。
老夫生来亦好古，多翁於古能留情。
阿房建章渺无所，此铺独入文房谱。
资翁濡翰写诗词，千古遗音流乐府。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。